Nunc properandum est ad ecclesiarum proventionem sive conquisitionem, quibus temporibus, locis præsulibusve coemptæ sunt. — In pago Claromontensi, Bertrannus vicecomes Arvernensis, pro suis peccatis expiandis obtulit Deo et huic loco quandam æcclesiam Dei genitricis Mariæ Virginis in Monte Combroso dictam, cum omni sua integritate et consuetudinibus, terrisque omnibus sibi pertinentibus. Domnus Walterius, quondam Æduensis episcopus, ex assensu suorum canonicorum fecit privilegium hujus loci fratribus ex quibusdam eorum æcclesiis, videlicet Tolonensi, Marliacensi, Baronensi et ex ea quæ dicitur ad Capellam Sanctæ Mariæ, et ex omni earum integritate: ut, reddito sinodali censu, reliqua possideantur a fratribus in pace. Amen. Item domnus Hermuinus episcopus, successor ejus, simili modo fecit, ex consensu et laude suorum canonicorum, ex quadam æcclesia ad Digontio dicta, quam domnus Hugo comes et episcopus huic loco jam concesserat, cum terris et decimis, et omnibus appenditiis. Testes fuerunt Teudbaldus nepos ejusdem domni Hugonis comitis, Dalmatius de Sinemuro, Roclenus, Ansedeus Borbon, Ansedeus.